Döyüşçü (film, 2011)

Döyüşçü — 2011-ci ildə çəkilmiş Amerika dram filmi. Rejissoru Kevin O'Konnor olan filmdə baş rolları Tom Hardo, Coel Edqerton, Cennifer Morrison və Nik Nolti canlandırmışdır. Filmdə iki qardaş arasındakı rəqabət və keçmişdə baş vermiş bir hadisə ilə bağlı olaraq onlar arasında yaranmış kinin nəticələrini ortaya qoyan bir mövzu işlənmişdir.

 Süjet xətti 

Tom Konlon on dörd illik yoxluqdan sonra evə qayıdır və atasını – keçmiş alkoqolik, Anonim Alkoqoliklər Cəmiyyətinə qoşulmuş Peddini ziyarət edir. Tommi atası ilə içmək istəmədiyinə görə qəzəblənir və onun alkoqoldan əl çəkdiyinə inanmaq istəmir. Ertəsi gün Tommi yaxınlıqdakı idman zalına yazılır və peşəkar döyüşçü Erik «Quduz it» ləqəbli Qremsi məğlub edir. Döyüşdən sonra o, atasından onu məşq etdirməsini xahiş edir ki, «Sparta» adlı turnirdə qalib gəlsin, lakin ona şərt qoyur ki, onların münasibətlərini yoluna qoymağa cəhd göstərilməsin.

Peddinin böyük oğlu və Tomminin qardaşı, fizika müəllimi və keçmiş MMA döyüşçüsü olan Brendan maliyyə çətinlikləri ilə üzləşir. Bank borcun qaytarılmasını tələb edir ki, bu da ailəsini müflis olmaq həddinə gətirir. Brendan yenidən rinqə qayıdır. Onun ilk döyüşü məktəbdə məlum olur və bu onun əvvəlcə rəhbərlikdən xəbərdarlıq almasına, daha sonra isə maaşsız dərslərdən tam uzaqlaşdırılmasına səbəb olur. Çıxış yolu tapmayan Brendan köhnə dostu Frenk Kampanaya müraciət edir və o, Brendanı məşq etdirməyə başlayır. «Sparta»ya yollanmalı olan döyüşçülərdən biri qaçış zamanı ayağını ağır zədələdiyindən, Kampana onun yerinə Brendanı turnirə yazır.

Peddi Brendana Tomminin qayıdışını xəbər verir, lakin Brendan atası ilə heç bir əlaqə yaratmaq istəmir; onu bağışlasa da, ona hələ də etibar etmir. Tezliklə məlum olur ki, Tommi də «Sparta»ya qatılır. Qardaşlar görüşsələr də, Tommi hələ də Brendandan incikdir – çünki valideynləri ayrıldıqdan sonra o, atalarının yanında qalmışdı.

Tomminin «Quduz it»i nokauta saldığı videoyazı internetdə sürətlə yayılır və YouTube-da izlənmə rekordu qırır. Videonu İraq müharibəsi zamanı Tomminin həyatını xilas etdiyi dəniz piyadası görür. Xilasetmə xəbəri medianın diqqətini cəlb edir, Tomminin çoxsaylı pərəstişkarı yaranır və keçmiş silahdaşları onu dəstəkləmək üçün «Sparta»ya gəlirlər. Peddi oğluna onunla qürur duyduğunu desə də, Tommi bundan qəzəblənir və onu təhqir edir. Bundan sonra Peddi otel otağına çəkilərək sərxoş olur. Bir neçə gün sonra CNN müəyyən edir ki, Tommi Konlon İraqdakı hərbi əməliyyatlardan qaçaraq dezertir olmuş və dəniz piyadasını təsadüfən xilas etmişdir. Turnirdən sonra polisi onu həbs etməyə göndərirlər.

«Sparta» turniri başlayır. Tommi ilk raundlardan etibarən rəqiblərinə ağır zərbələr endirərək inamlı qələbələr qazanır. Brendan isə əsasən güləş texnikası sayəsində, çox vaxt məğlubiyyət həddində olarkən döyüşün taleyini öz lehinə çevirməklə qalib gəlir. Yarımfinalda Brendan məğlubedilməz rusiyalı döyüşçü Kobanı üstələyir. Finalda isə qardaşlar üz-üzə gəlirlər. Tommi ilk dəqiqələrdən Brendana qəzəbini zərbələrlə tökür, Brendan isə müdafiə olunur. Döyüşün ortalarında Brendan rəqibinə ağrıdıcı fənd tətbiq edir, lakin təslim olmaq istəməyən Tommi zərbələr vurmaqda davam edir və çiynini ağır şəkildə zədələyir. Əlini hərəkət etdirə bilməsə də, növbəti raunda çıxır. Brendan ondan dayanmağı xahiş etsə də, Tommi qardaşını nokauta salmağa çalışır. Nəticədə Brendan onu yıxır və boğucu fənd tətbiq edir, bu zaman ona sevdiyini söyləyir. Tommi təslim olur və «Sparta» turnirinin qalibi Brendan Konlon elan edilir. Filmin final səhnəsində isə qardaşlar bir-birinə sarılaraq zalı tərk edir, onları isə sevinclə və göz yaşları içində baxan ataları Peddi müşayiət edir.

 Rollarda 

 Coel Edqerton — Brendan Konlon
 Tom Hardi — Tommi Riordan / Konlon
 Nik Nolti — Peddi Konlon
 Cennifer Morrison — Tess Konlon
 Frenk Qrillo — Frenk Kampana
 Kurt Enql — Koba
 Ceyk Maklaflin — Mark Bredford
 Fernando Çien — Fenroy
 Noa Emmerix — Den Teylor
 Kevin Dann — Co Eyto
 Denzel Uitaker — tələbə
 Maksimiliano Ernandes — Kolt Boyd
 Erik Eppl — Quduz it
 Vanessa Martines — Pilar Fernandes
 Neyt Markvardt — Karl Kraller
 Entoni Conson — Orlando Li (Gecə yarısı)
 Brayan Kallen — özünü oynayır
 Sem Şeridan — özünü oynayır

 İstinadlar 

 Xarici keçidlər 






Kateqoriya:Pittsburq haqqında filmlər
Kateqoriya:ABŞ-nin idman haqqında filmləri
Kateqoriya:ABŞ-nin döyüş incəsənət filmləri
Kateqoriya:2011-ci ilin ABŞ filmləri
Kateqoriya:ABŞ-nin döyüş dram filmləri